Oleg Blokhin

Oleg Volodymyrovytx Blokhin (, ; Kiev, 1952ko azaroaren 5a) futbolari ukrainarra izan zen, SESBeko inoizko hoberenetarikoa izan dena eta 1975ean "Urrezko Baloia" lortu zuena. Kirol ibilbidearen gehiengoa Dinamo Kiev taldean egin zuen eta SESBeko futbol selekzio nazionalarekin partida gehien jokatu duen pertsona izan da (112), bai eta selekzio harekin gol gehien sartu dituena ere (42).

Bizitza

Futbol jokalari ibilbidea 
1952 urtean jaio zen Kieven. Bere ama Ekaterina Adamenko atleta zen, 80 metro hesiko lasterketetan Sobietar Batasuneko txapelduna izana.

Gaztetatik erakutsi zituen bere doaiak eta 1969an egin zuen debuta hiriko Dinamo Kiev taldearekin baina 1972 arte ez zuen titular postua eskuratu. 1972 eta 1975 artean SESBeko Ligako golegile nagusia izan zen eta "Urteko futbolari sobietar onenaren" saria irabazi zuen. 1975ean "Urrezko Baloia" ere eman zioten. Urte haietan Dinamo Kiev taldeak bi liga, kopa bat eta Europako Errekopa irabazi zituen. Europako Superkopa ere lortu zuen, bi partidatan lorturiko hiru golak Blokhinenak izan ziren gainera. Oleg Blokhinek 23 urte baino ez zituen oraindik eta Europa guztiko prentsak Johan Cruyffekin alderatzen zuen.

Europako talde indartsuenek fitxatu nahi izan zuten baina Sobietar batasuneko agintariek ez zuten uzten 29 urtez azpiko jokalariek atzerriko taldeetan aritzen eta Dinamo Kieven jarraitu behar izan zuen, Sobietar Batasuneko beste hiru liga eta bi kopa irabaziz. Europako Errekopa berri bat ere irabazi zuen 1986an finalean Atletico Madril taldea 3-0 emaitzaz gaindituz.

19 urtez ibili zen Dinamo Kieven, 432 partida jokatu eta 211 gol sartuz. 1988an Austriako Vorwärts Steyr taldeak fitxatu zuen eta 1989an Zipreko Aris Limassolera joan zen, 1990an jokalari ibilbidea amaituz.

Selekzioarekin partida gehien jokatu dituen futbolaria izan da, eta gol gehien sartu dituena ere bai, ez zuen ordea titulurik irabazi. Olinpiar Jokoetan bi aldiz eskuratu zuen brontzeko domina.

Entrenatzaile ibilbidea 
Gaur egun entrenatzailea da, eta hainbat europar talde gidatu ditu, batez ere Grezian, baina ez du jarraitasun handirik izan.

2003 eta 2007 urteen artean Ukrainako futbol selekzio nazionalaren entrenatzailea ere izan zen. 2006an Munduko Futbol Txapelketarako sailkatu zen eta final laurdenak jokatu zituen.

Lorpenak

Dinamo Kiev 
 Europako Kopa:
 final erdietan (3): 1977, 1987, 1999.
 Europako Superkopa:
 Txapelduna (1): 1975.
 Finalista (1): 1986.
 Europako Errekopa:
 Txapelduna (2): 1975, 1986.
 SESBeko Liga (8): 1971, 1974, 1975, 1977, 1980, 1981, 1985, 1986
 SESBeko Kopa (5): 1974, 1978, 1982, 1985, 1987
 SESBeko Superkopa (3): 1980, 1985, 1986.

SESBeko selekzio nazionala 
 Olinpiar Jokoak (0):
 Brontzezko domina 1972 eta 1976an.

Kievtarrak
Futbol entrenatzaileak
Ukrainako futbolariak
Sobietar Batasuneko futbolariak
Urrezko Baloiaren saridunak
1976ko Udako Olinpiar Jokoetako futbolariak
1972ko Udako Olinpiar Jokoetako futbolariak
Olinpiar Jokoetako dominadunak futbolean
1972ko Udako Olinpiar Jokoetako dominadunak
1976ko Udako Olinpiar Jokoetako dominadunak